
SC2006- 
R E F E R A T

privind aprobarea Studiului de Oportunitate şi a Caietului de Sarcini privind achiziţia serviciului „Managementul zgomotului ambiental” în municipiul Timişoara 

Conform prevederilor Hotărârii de Guvern nr.321/14.04.2005, toate aglomerările urbane cu mai mult de 250.000 locuitori, drumurile naţionale precum şi magistralele de cale ferată şi aeroporturile, vor trebui să aibă întocmite, începând cu anul 2006, hărţi de zgomot care să oglindească situaţia zgomotului urban. 

Pe baza acestora urmează să se întocmească planurile de acţiune pentru controlul şi reducerea zgomotului urban, pentru minimizarea efectelor lui asupra populaţiei. Perioada pentru finalizarea hărţii acustice de zgomot şi obligativitatea raportării ei la Ministerul Mediului, este sfârşitul lunii aprilie 2007.

Realizarea hărţii acustice a municipiului Timişoara va permite stabilirea unor concluzii privind zonele cele mai intens poluate fonic, asigurarea unor măsuri optime pentru reducerea zgomotului urban, organizarea – reorganizarea urbanistică a unor zone (construcţii de locuinţe, modificări de trafic, amplasarea de unităţi industriale, etc.) fiind un factor important în stabilirea viitoarei strategii de dezvoltare a oraşului, în vederea îmbunătăţirii habitatului în zonă, în condiţii ecologice de nivel european, cerinţe obligatorii ale Planului Naţional de Acţiune pentru Reducerea Nivelurilor de Zgomot.
Suma de 1.575.000 lei, necesară întocmirii hărţii acustice de zgomot, a hărţii strategice de zgomot şi a planurilor de acţiune, este cuprinsă în propunerile de buget pentru anul 2007, cap II, Cheltuieli de capital, pct.2, lucrări noi.

De asemenea se va solicita Ministerului Mediului, alocarea de fonduri necesare din Fondul de Mediu, în vederea sprijinirii realizării hărţii de zgomot.

Având în vedere cele menţionate, propunem promovarea unui Proiect de Hotărâre a  Consiliului Local al Municipiului Timişoara în vederea  aprobării  Studiului de Oportunitate şi Caietului de Sarcini privind achiziţia serviciului „Managementul zgomotului ambiental” – Realizarea hărţii acustice a municipiului Timişoara, conform Hotărârii de Guvern nr. 321/2005, privind evaluarea şi gestionarea zgomotului ambiental, întocmirea planurilor de acţiune privind diminuarea zgomotului în municipiul Timişoara şi identificarea surselor şi limitarea nivelurilor de zgomot al acestora în cadrul activităţilor de vecinătate, agrement, activităţi sociale, etc.

